**Dezghețare**

*Bragagiu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Au pornit ușor la fugă

Firicele din troiene,

Iar privirile din mugur

Privesc lumea printre gene.

Gheața-mpinge înspre maluri

Iar temându-se de ploaie,

Ca pierdute idealuri

Curg gunoaie pe pâraie.

E-ncordată orice creangă

Cu-orice milimetru-al scoarței

Parcă-ar vrea pădurea-ntreagă

Să se-uimească iar în viață-i.

Să-și întindă brusc cârceii,

Înflorirea să-și asmuțe

Ca s-aprindă brebeneii

Lângă aur de ruscuțe.

Să sfărâme-n înghețare

Ce o ține-n amorțire

Prinzând razele de Soare

Cu Speranță și Iubire.

O privesc parcă mai tânăr

Cu argintul lângă tâmple

Necrezând că-n naftalină

Poate-un nou să se întâmple.

Dar Speranța m-asurzește

Cu avânturi înspre mâine

Că nu pot eu omenește

Tot în locu-mi a rămâne.

Îmi arunc în lături parcă

Neîncrederile mele

Ca să simt cum mă încarcă

Infinit de viorele.

Sus cocorii sună-n goarnă

Spre Prier și înspre Paște

Că și-n pieptul meu de iarnă

Primăvara mă cunoaște.

Victor Bragagiu